**Зүйр үгэнүүд**

Зүйр үгэнүүд анхандаа бэеэ дааһан үгэнүүд байһан аад, залгалтануудые абажа хубилһан, анханайнгаа удхые гээһэн, хабаатай үгэтэеэ хабсаран нэгэдэһэн, бусад зүйр үгэнүүдтэеэ хамтаран бүридэмэл зүйр үгэнүүд болоһон байдаг:

а) залгалтануудые абажа зүйр үгэ болоһон: *мүн (ямар? Т.н.), юм (юун? Ю.н.), -гүй (үгы, ямар? Т.н.), -дүй (үды, ямар? Т.н.), гээшэ, гээбы, гэгшэ (гэ яа? Үйлэ үгэ)* г.м.

б) залгалтануудые абажа, анханайнгаа удха гээһэн: *һэн (а+гсан), алтай (а+лэ+тай), һай (а+гсу+гай), хаяа (хуй+ийан), һаа (а+са)* г.м.

в) хабаатай үгэтэеэ хабсаран үгүүлэгдэдэг зүйр үгэнүүд: *-б (ябанаб), -ш (ошонош), -бди (гүйнэбди)* г.м.

г) бусад зүйр үгэнүүдтэеэ суг үгүүлэгдэдэг зүйр үгэнүүд: *аабза, аалам, бэзэбди, гээшэбта* г.м.

д) бүридэмэл зүйр үгэнүүд: *бэшэ һэн гү, гээшэ һэн хаб даа, юм һэн гээшэ бы даа* г.м.

Үгэ болон мэдүүлэлнүүдтэ элдэб нэмэри удха оруулдаг [туһалагша хэлэлгын хубиие](https://buryadxelen.com/backend/web/assets/319430f9/gramtoli/gramtoli.htm#W97) **зүйр үгэнүүд** гэнэ.

Жэшээнь: ***-би, -бди, -та, -гүй, -дүй, бэшэ, лэ, аал, алтай, ха, юм, һэн, бэзэ, һай,бэлэй,  
-шье, гү, бэ, бэзэ, бэлэй* г.м.**

Зүйр үгэнүүд хамаатай үгэнүүдтэеэ сугтаа болон амяараа бэшэгдэдэг, үгүүлхэдэ нэгэ үгэ шэнгеэр бэшэгдэдэг.

Жэшээнь: ябаһан **юм**, тиимэ **бэшэ** **аал**, ошыш **даа**.

Зүйр үгэ үгүүлэгдэхэдээ, нэмэри удха оруулһан үгэтэеэ суг, нэгэ үгэ боложо үгүүлэгдэдэг, бэшэг дээрэ суг гү, али амяараа бэшэгдэдэг.

Жэшээ: ошоо**гүй**, ошоо **һэн.**

Зүйр үгэнүүд дотороо олон бүлэг боложо илгардаг:

|  |  |  |
| --- | --- | --- |
| Зүйр үгэнүүд | | |
| Нюурай | 1-дэхи ганса нюурта  -би (-б, -м)  Олон нюурта –бди (-мди)  2-дохи ганса нюур  -ши, (-ш)  Олон нюурта –та (-т)  3-дахи ганса ба олон нюурта -д | Газаашаа гаража, түлеэ асарха**м**.  Үглөөдэр танайда ерэхэ**бди**.  Таанар ошохо**т**.  Баруун тээһээ Баяр, Булад хоер ерэжэ ябана**д**. |
| Буруушааһан | -гүй, -дүй  үгы, үды  бэшэ (бэшэ гү, бэшэ ааб даа, бэшэ) | Дугар үнинэй даа Дулмада дурланхай. Тэрээн тухайнь хэншье мэдэдэг**гүй** юм. Дугар залуушуулай суглаанда гү, али үйлсэдэ уулзахаһаа **бэшэ** тээ уулзадаг**гүй**. |
| Өөрсэгүйн | -шье (-шьегүй, -шье һаа, -шье, гэбэл, -шье бол) | Ши энэ ном уншаашье**гүй** ха юмши даа. Би уншаа**шье** **һаа**, үшөө дахин уншахам. |
| Асууһан | гү, аал, бэ (-б), хаяа, бы г.м. | Бороо орохонь **аал**? Абашни гэртээ **гү**? Хэзээ ерэхэ**б**? |
| Хүсэһэн | Һай, һай даа, һайн бэлэйг.м. | Газаа түргэн дулаан болодог **һай**. |
| Баталһан | Һэн, юм, ха, даа, бшуу (шуу), агша, гээшэ, бэлэй (бэлэйлши, бэлэйлди), зай, заа г.м. | Саһан орохонь **ха**. Хараасгайнууд доогуур ниидэнэ **бшуу**. Эндэ ябаа **һэн**. Дулаан боложо, хүхы шубуун донгодожо байна **даа**... Намда Хэшэгтэшье, шишье өөрэгүй **агшат**. Намһаа бэшэ ошоогүй хүнүүд олон ха **юм**. **Заа,** ахай, номоо уншуужаб. |
| Болзоогой | һаа, (һаам, һааш, һаамни, һаамнай, һаань, һаа даа г.м.) | Ажалаа эртэ дүүргээ **һаа**,танайда ошохоб. |
| Шангадхаһан | лэ (-л) | Энэшни манай хүршын хүбүүн **лэ**. Мүнөөдэр Улаан-Үдэһөө ерээ гээшэ**л**. |
| Хориһон | бү | **Бү** шууягты! |
| Тухайлһан | Бэзэ, аабза, гээбы, аабы, алтай | Энэшни хүрэхэ **аабза.** Бата ерээ **бэзэ** гэжэ һананаб. Жамбал ошохо **алтай**. Янжимамнай үнөөхиеэ нюуна **гээбы**. |

Зарим зүйр үгэнүүд хэлэндэ удха нэмэри оруулхадаа, хэдэн янзын үүргэ бэелүүлдэг. Жэшээ: алтай-асууһан удха оруулна. *Жамбал ошоно алтай?* Зарим ушарта тухайлһан удха оруулна: *Жамбал ошохо алтай.*

Нюурай, өөрсэгүйн, шангадхаһан-л, буруушаааһан-гүй, -дүй зүйр үгэнүүд суг бэшэгдэдэг. Бэшэ зүйр үгэнүүд амяараа бэшэгдэдэг.

**Практическа даабаринууд**

1. **Хаалта соохи зүйр үгэнүүдые тааруулжа бэшэгты.**

Шагнаха (-л), бэшээ (-шье, -гүйл-л),ерээ (-ха,-юм), байба (гү), наадаа (бшуу), хатараа (-бди), хэн хөөрэхэ(-б), (бү) шууя, ошоо (лэ), хараа (һэн, лэ), бодоо (-дүй), гараха (-м), зураа (аабза)

1. **Оршуулагты.**

Будьте добры, не шумите. Летом мы всей семьёй поедем на Байкал. Александр Сергеевич Пушкин является величайшим пэтом XIX века. Кто желает участвовать в олимпиаде?

1. **Зүйр үгэнүүдые ологты, илгаралыень заагты.**

Дайнай жэлнүүдһээ эхилжэ, һаалишан болохоһоо хойшо Бальжама гүүртынгээ һү шэрэнэ. Һаянай бригадирай болюулхашье гэхэдэ,тэрэ таһа арсаба. Зариман Бальжамые мал адуулхаяа, үбһэ таряанда ябахаяа залхуураа гэжэ тэрэ дурагүйдэдэг һэн. Нүгөө зариман һү шэрэжэ, энэ яндан харгыгаар үдэрэй дүрбэ дахин, зунай халуун сагта зургаа дахин иишэ тиишээ ябана гэжэ хайрладаг һэн. Теэд хэншье Бальжамын юундэ һү шэрэхэ дуратай байһыень өөрһөөнь тобшолон һурадаггүй бэлэй.

“Би хэнбиб? Иигээд лэ хүгшэрбэ, наһамни дүүрэбэ гээшэ гү гэжэ Бальжама нэгэтэ һүни центрһээ бусажа ябахадаа бодобо. Хурьган сээжэтэй дэгэл үмдэһэн ёһоор лэбасаган ябахадаа, Дугартай уулзаа бэлэйб. Тэрэмни хүсэд дуушье гаража шададаггүй һэн. Тэрэл зандаа дайнда ошоод бусаагүй һэмнай даа. Хүлеэжэ ядахадаа, Хандын Дариһаа басага үргэжэ абаа һэм. Энэл даа, наһан соогоо хэжэ үрдиһэн юумэмни”